Document ID: /roh_data/filtered/fineweb-2-filterrobots_roh.jsonl.gz/22386

Er sch'ins è gia creschida u creschì e sch'ins lavura gia u sch'ins ha gia fatg in emprendissadi, pon ins sa furmar supplementarmain. Perquai ch'ins s'interessa per in curs u per in tema. U perquai ch'ins ha discutà quai cun la patruna u il patrun e perquai ch'ella u el sustegna la furmaziun supplementara. I dat purschidas da furmaziun supplementara a temp cumplain u a temp parzial, durant il di u la saira.
Cun ina furmaziun supplementara pudais Vus mussar a la patruna u al patrun che Vus As interessais per la lavur e che Vus vulessas emprender vitiers insatge. Uschia dais Vus in signal cler e positiv.
Suenter ina furmaziun supplementara pudais Vus forsa surpigliar ina nova incumbensa en il manaschi u Vus survegnis dapli paja. Quai stuais Vus natiralmain discutar cun la patruna u il patrun. En tscherts cas po ina furmaziun supplementara schizunt gidar a chattar ina nova plazza da lavur.
Ina furmaziun supplementara dovra temp e custa. Perquai stuessas Vus tscherner cun quità il curs. Sche Vus As interessais per in curs, gidi da telefonar al purschider dal curs e da sclerir dumondas avertas. Forsa pudais Vus frequentar ina lecziun d'emprova u visitar in'occurrenza d'infurmaziun. Avant che Vus As decidais per ina furmaziun supplementara, As stuessas Vus respunder las suandantas dumondas:
Da princip vala: In diplom renconuschì da la confederaziun è ina valur segira. Blers purschiders en la furmaziun da persunas creschidas han survegnì in certificat che demussa la buna qualitad da la scolaziun. Il certificat il pli frequent ha num eduQua.